ผ่าคลอดเดือนสิงหาคม ประจำเดือนมาวันที่1ตุลา แต่เดือนธันวาคมนี้ยังไม่มาค่ะ เมื่อ2วันก่อนซื้อที่ตรวจครรภ์มาตรวจแล้วขึ้น1ขีด ตอนนี้กังวลมากว่าจะท้องค่ะ
สวัสดีค่ะ หากหลังคลอดยังคงให้นมลูกอยู่อย่างสม่ำเสมอ โอกาสในการตั้งครรภ์ก็ยังน้อยอยู่ แต่หากไม่ได้ให้นมลูกแล้ว หรือมีประจำเดือนมาไปแล้ว โอกาสในการตั้งครรภ์อาจมีได้ อย่างไรก็ตาม หากได้ตรวจหาการตั้งครรภ์อย่างถูกต้องไปเมื่อ 2 วันก่อน แล้วพบขึ้นเพียง 1 ขีด ก็แสดงว่าไม่ได้มีการตั้งครรภ์เกิดขึ้นค่ะ ดังนั้น การที่ประจำเดือนยังไม่มา จึงเกิดจากสาเหตุอื่นๆ เช่น มีความเครียด ทำงานหนัก ออกกำลังกายมากไป พักผ่อนน้อย อดนอน นอนดึก อดอาหาร มีน้ำหนักลด หรือมีน้ำหนักเพิ่มขึ้นเร็ว เป็นต้นหลังจากนี้ หากจะมีเพศสัมพันธ์ ก็ควรใช้ถุงยางอนามัยป้องกัน หรือเริ่มใช้วิธีคุมกำเนิดต่างๆ เช่น ยาเม็ดคุมกำเนิด ยาฉีดคุมกำเนิด ยาฝังคุมกำเนิด เป็นต้น แต่หากยังให้นมลูกอยู่ ควรเลือกยาเม็ดคุมกำเนิดชนิดที่ให้นมบุตรได้ หรือฉีดยาคุมชนิดที่ฉีดทุก 3 เดือน หรือฝังยาคุมกำเนิดค่ะ